V. Veteška, podpredseda NR SR: ... (2004-09-21):
Pán minister, prosím, keby ste zaujali miesto pre navrhovateľov a s oneskorením deväť minút budeme pokračovať v rokovaní Národnej rady Slovenskej republiky. Pán poslanec Novotný ako spravodajca tu bol presne načas. Budeme pokračovať v rozprave. Ako prvý v popoludňajšej časti dnešného rokovania vystúpi pán poslanec Ševc. Prosím, pán poslanec, aby ste sa ujali slova. J. Ševc, poslanec: Vážený pán predsedajúci, vážené kolegyne, kolegovia, vážený pán minister. Neviem, či má zmysel vôbec diskutovať o zdravotnej reforme pri takejto atmosfére, ale zrejme, čo sa dá robiť. Úcta jeden k druhému, zrejme chýba nám aj kultúra, aj charakter poslanca. Predkladaná reforma zdravotníctva v podobe šiestich zákonov je v tejto podobe pokusom hľadania východísk problémov, do ktorých sa naše zdravotníctvo dostalo za posledných 15 rokov. Obsah zákonov nie je však odpoveďou na potrebu mať jasnú štátnu zdravotnú politiku. Žiadna vláda dodnes nepredložila takúto víziu. Predkladaná reforma je akýmsi pokusom, ale otázka je pre koho. Znova opakujeme, že sme za reformy, rozumné hľadania, ktoré uľahčia občanom i život a nie im ho sťažia. Po mesiacoch intenzívneho premývania mozgov v rámci nákladnej propagačnej kampane ministerstvo zdravotníctva a vláda nám opätovne predložila na schválenie svoje návrhy zákona reformy zdravotníctva. Súčasne robí všetko, aby ich za každú cenu prijala Národná rada. Dokazujú tým, že ide o veľa. Je len otázne, v záujme koho a čo prinesie reforma občanom, samotnému Slovensku. Stanovisko KSS k vládnej reforme zdravotníctva predloženej verzie je všeobecne známe. Tlmočili sme ho aj tu v Národnej rade v priebehu prerokúvania predložených návrhov v prvom čítaní. Pre nás táto filozofia reformy je neprijateľná. Napriek tomu považujeme za potrebné ešte raz zhrnúť naše dôvody, prečo odmietame to, čo vláda považuje za reformu zdravotníctva. Chrbticou celého vládneho návrhu zdravotníckej reformy je transformácia zdravotných poisťovní a zdravotníckych zariadení na akciové spoločnosti. My túto transformáciu kategoricky odmietame. Prečo? Dôvodov je veľa. Najdôležitejším je to, že táto transformácia by vyhnala z nášho zdravotníctva jeho základný princíp, ktorým je solidarita, i keď táto predložená reforma po tom volá, ale svojím obsahom tomu nezodpovedá. Ide o to, aby sa nastolili trhové vzťahy, ktorým je cudzie všetko okrem zisku. Pre kapitalizmus problémom problémov ostáva živelný, slepý trhový mechanizmus a bezohľadná orientácia na zisk ako základné kritérium úspešnosti a rozvoja. Na tomto základe vznikla potreba a prax zavádzania všemožných štátnych pák na odstraňovanie negatívnych dôsledkov slepého trhu a regulovania štátneho zasahovania do takej miery, aby sa nestalo brzdou rozvoja. Z ekonomického hľadiska postindustriálna etapa predpokladá pluralizmus foriem vlastníctva a nie monopol súkromného, ako o to všemožne usiluje slovenská vláda. Transformácia poisťovní a zdravotníckych zariadení na akciové spoločnosti skrýva v sebe aj ďalšie veľké riziká. Nie je vylúčené, že je to len prvý, ale veľmi dôležitý krok k ich rozpredaju. Treba si len spomenúť, ako sa doteraz scudzoval náš spoločný majetok. Najprv sa vytvorili akciové spoločnosti. Aj v takých prípadoch, kde bolo možné odpredať len 49 % akcií, našiel sa spôsob ako to obísť. V súčasnosti sa pripravuje už aj odpredaj 66 podielov. Prišli sme už o všetko alebo takmer o všetko. VSŽ, Slovnaft, SPP, Slovenské telekomunikácie, banky. Teraz sú na rade Slovenské elektrárne, letiská a prečo by nie zdravotné poisťovne a nemocnice? Kedysi som sa zamýšľal, čo sa skrýva za heslom o vstupe do Európy, keď sme v samotnom strede Európy. Dnes už je jasné, že v Európe budeme konečne vtedy, keď nám už nič nebude patriť. Vďaka tejto politike dnes máme najdrahší benzín v celej Európe. Miliardy ziskov zo Slovnaftu tečú do zahraničia. Máme najdrahšie telefóny. Miliardy idú na záchranu Deutsche Telekom. Prečo by sme nemohli odpredať aj zdravotné poisťovne a konečne zbaviť občanov takej príťaže, ako sú zdravotné poisťovne a nemocnice. Ak nie zahraničným nadnárodným monopolom, tak aspoň pánu ministrovi a jeho klientele. V národe sa hovorí, že bývalí ministri zdravotníctva si toho dosť sprivatizovali. Nič zatiaľ ešte nestihol pán Zajac s rodinou a s priateľmi? Zrejme on ide na to koncepčnejšie a rozšafnejšie. Patrí mu to k úcte. Ak sa prijme predložený návrh reformy, bude mať neobmedzené možnosti. Bude menovať respektíve navrhovať riaditeľov štátnych akciových zdravotných poisťovní, nemocníc, predsedov a členov ich správnych a dozorných rád. A potom stačí len malý krôčik - rozpredať akcie. Dokonca ani to nie je nevyhnutné. Postačí, aby mali bezprecedentný štatút, aký má Veriteľ a Úrad pre dohľad nad zdravotnou starostlivosťou. Hospodárenie Veriteľa už dnes nemá právo do hĺbky kontrolovať ani Najvyšší kontrolný úrad, lebo ide o obchodnú spoločnosť. Ale ani daňový úrad, lebo ide o štátnu spoločnosť. Napriek tomu, že spravuje verejné financie, jej činnosť podlieha utajeniu. V stanovisku Slovenskej lekárskej únie špecialistov sa zdôrazňuje, že to nevzbudzuje dôveru zdravotníckej a inej verejnosti, ktorá sa danou problematikou zaoberá. Veriteľ, akciová spoločnosť, má po vysporiadaní pohľadávok zaniknúť. Mnohí odborníci, v tom počte aj komora lekárov a Slovenská lekárska únia špecialistov upozorňujú, že nebolo určené akým spôsobom. Je to skutočne veľmi dôležitá otázka. Prečo nebolo určené? Náhodou, úmyselne? Odpredajom alebo prevodom akcií? A komu? Predpokladá sa, že minimálna hodnota akcií bude 2 % majetku všetkých zdravotných poisťovní a zdravotníckych zariadení. Druhou poistkou je vytvorenie takzvaného Úradu pre dohľad nad zdravotnou starostlivosťou. Riaditeľa tohto orgánu, správnu a dozornú radu navrhuje tiež ministerstvo zdravotníctva a schvaľuje vláda. Úrad schvaľuje vedenie zdravotných poisťovní, rozhoduje o kvalite poskytnutej zdravotnej starostlivosti a má ďalšie bezprecedentné právomoci. Má právo kontrolovať okrem zdravotnej starostlivosti aj účtovníctvo a daňové doklady zdravotníckeho zariadenia. Má takmer neobmedzené, nekontrolovateľné a ľahko zneužiteľné právomoci. Prosím. Aj keby sme predpokladali možnosť zmien v riadiacich orgánoch, o zmene vlády, jeho činnosť bude značne spolitizovaná a podliehať nepretržitým personálnym výmenám. Okrem toho vznik ďalšej štátnej administratívy a jej prevádzky, financovaná zo zdravotného poistenia, bude stáť stovky miliónov slovenských korún. Zoberiem si na pomoc stanovisko Slovenskej lekárskej únie špecialistov, ktorá vo svojom stanovisku, s ktorým sa obrátila menom svojich 500 členov na všetkých poslancov Národnej rady, otvorene a nebojácne konštatuje, že hlavným cieľom navrhovaného systému a predložených návrhov zákonov je tvorba zisku a nie zdravie občanov. Poukazujú aj na to, že reforma a predložené návrhy zákonov sú v rozpore s Ústavou Slovenskej republiky. 70 % obyvateľov Slovenskej republiky podľa štatistiky, ktorá je urobená sociologickými inštitúciami, lekárske organizácie až na niekoľko výnimiek odmietajú reformu, pretože jej ciele sa diametrálne líšia od potrieb občana. Ako vidieť, za touto transformáciou je skrytý záujem ministerstva alebo jeho aj spolupodnikateľov a nadnárodných spoločností skúpiť zdravotníctvo a tým ovládnuť peniaze, ktoré v ňom kolujú a ktoré platia poistenci na zdravotnú starostlivosť. Vzniká tiež otázka, prečo sa súčasná vláda tak ponáhľa s presadením zdravotníckej reformy za každú cenu? Asi potrebujú čas. Ak sa im podarí personálne obsadiť riaditeľské miesta, správne a dozorné rady v transformovaných poisťovniach a nemocniciach svojimi ľuďmi, štát bude voči ním v budúcnosti bezmocný. Nech dôjde k akýmkoľvek zmenám v parlamente a v exekutíve, ich sa to vôbec nedotkne. Schizofrénia súčasnej politiky je v tom, že na jednej strane odsudzujete socializmus za zasahovanie do hospodárskych procesov a na druhej strane zasahujete do vlastných vzťahov ďaleko bezohľadnejšie. Realita je taká, že takmer k stopercentnému odcudzeniu spoločného majetku občanov a jeho prechod do súkromného vlastníctva domácich a zahraničných privatizérov sa udialo na základe rozhodnutia vlády a ďalších štátnych orgánov. Teda nie cez mechanizmus trhu. Zmena vlastníckych foriem nenastala ako dôsledok konkurencie, ale v dôsledku politického rozhodnutia, čo dokorán otvorilo stavidlá korupcie a klientelizmu. V dôsledku bezohľadného zasahovania štátu do hospodársko-sociálnych procesov, ktoré je dokonca cudzie trhovej spoločnosti, sa Slovensko dostalo do takej katastrofálnej situácie, v akej sa nachádza. V súčasnej postindustriálnej spoločnosti na západe vzniká veľmi zložitý systém, keď sa v štáte usilujú o sociálny dialóg, vzájomne pôsobia, hádajú a dohovárajú sa všetky sily spoločnosti. Štát sa stáva arénou zápasu všetkých síl spoločnosti o vlastné záujmy. Všetci vieme, že zdravotníctvo patrí medzi sféry života krajiny, ktoré veľmi citlivo a často aj veľmi bolestivo dotýkajú každého človeka. A to od počiatku až do smrti. Je prvoradým barometrom úrovne humanity, účasti a porozumenia s každým, kto sa dostal do situácie ohrozenia a trpí. Preto k zdravotníctvu v žiadnom prípade nemožno pristupovať obdobne ako k SPP, Slovnaftu, telekomunikáciám a podobne. V žiadnom prípade ho nemožno premeniť na slovenský klondajk pre novodobých zlatokopov. To bol aj dôvod, prečo naša strana a ďalšie parlamentné strany, zdravotnícke a stavovské organizácie, odborná široká verejnosť žiadali, aby sa reforma zdravotníctva stala predmetom verejného posúdenia. Chceme privítať, že Slovenská lekárska komora a Slovenská lekárska únia špecialistov i ďalšie stavovské štruktúry ako aj niektoré médiá k tejto spoločenskej potrebe pristúpili zodpovedne. V stanovisku Slovenskej lekárskej únie špecialistov sa zdôrazňuje, že lekárske organizácie spoločne až na výnimky odmietajú reformu v podaní ministra Zajaca, pretože sa diametrálne líši od potrieb občana, ale tiež od toho, čo minister Zajac proklamoval pred svojím nástupom do funkcie. Žiaľ, vláda z princípu odmieta dialóg s každým, kto prejaví iný názor, ako sú jej predstavy a záujmy. Vo svojej bohorovnosti ide až tak ďaleko, že vynakladá nemalé prostriedky, aby umlčala každý iný názor. Svedčia o tom aj arogantné pokusy zamerané na likvidáciu tripartity. Aj Slovenská lekárska únia špecialistov s trpkosťou konštatuje: Sme si vedomí toho, že v prostredí masívnej proreformnej demagógie, ktorá bola rozpútaná s nevídanými nákladmi, nebolo možné získať dostatok informácií o jej skutočnej podstate. Hlasy oponentov ako aj naše argumenty prenikli do médií len veľmi ťažko a do niektorých neprenikli vôbec. Oponenti sú premyslene dehonestovaní, zastrašovaní a znevažovaní. Zahraničie dostáva zidealizovaný obraz. Verejne sa hovorí a píše, že redaktor verejnoprávnej STV Ivan Brada, ktorého vedenie televízie prepustilo po tom, čo v investigatívnej reportáži pod názvom Veriteľ poukázal na nejasnosti pre oddlžovanie zdravotníckych zariadení, sa stal výstrahou pre všetkých ostatných. Z každej strany počúvame, že slovenské zdravotníctvo je čiernou dierou, v ktorej miznú obrovské dotácie. Slovenské zdravotníctvo rozhodne nie je také neefektívne, ako zavádza pán minister Zajac. Ľudia, ktorí v ňom pracujú, robia to zodpovedne a profesionálne, za čo im patrí naša úcta a poďakovanie, že i v takých zložitých podmienkach vedia liečiť a liečia na úrovni. Zdravotníctvo nemožno hodnotiť cez prizmu účtovníctva. Ak sektor zdravotnej starostlivosti vyprodukoval dlh, štát musí nájsť dostatok prostriedkov na jeho splatenie, pretože zdravie nie je kšeft, ale hodnota, za ktorú sa oplatí platiť z verejných zdrojov. Je totiž hodnotou, ktorá je v záujme celej spoločnosti a ktorej význam ju principiálne predurčuje k solidárnemu prístupu. Dlhodobé dopady reforiem na vývoj Slovenska sú dôsledkom politickej krátkozrakosti. Zahraničný kapitál prichádza na Slovensko, aby sa tu nabalil. Slovensko potrebuje nie špekulatívny kapitál, ktorý prichádza hlavne kvôli krátkodobým výhodám. My potrebujeme investorov, ktorí budú podporovať výskum, školstvo, zdravotníctvo a ktorí sa budú orientovať na vysokokvalifikovanú pracovnú silu. Ak máme udržať a ďalej zvyšovať úroveň pracovných síl, musíme investovať do zdravotníctva a vzdelania a do vedy. Zo všetkých členských krajín EÚ sme na tom najhoršie vo všetkých uvedených oblastiach. V uvedenej súvislosti vzniká logická a oprávnená otázka: Možno vôbec predpokladať, že by vláda, ktorá doteraz všetky reformy urobila v prospech najbohatších a nadnárodných monopolov, urobila reformu zdravotníctva na prospech všetkých občanov? Štát vynakladá obrovské finančné prostriedky na príchod veľkých automobiliek a na daňové úľavy pre zahraničné nadnárodné monopoly. Vôbec ho nezaujímajú názory vlastných občanov. Treba mať mieru. Je načase si uvedomiť, že v mori biedy nemôže žiť nikto šťastne na zlatom ostrove bohatstva. Nikto nemôže vylúčiť ani možnosť búrky, ktorá zmetie tento ostrov. Vážení páni, nebuďte takí nenásytní. Veď nemožno obrať občanov o všetko, čo je presiaknuté potom a krvou mnohých generácií a premeniť občanov na bedárov, ktorí budú novodobými otrokmi. Dnes už väčšina chápe, že všetko, čo prešlo do vlastníctva iných, slúži iba záujmom nových vlastníkov. Vážení kolegovia, vážené kolegyne. Pán minister nám predložil návrhy na premenu nášho zdravotníctva na zlatú baňu pre niekoľkých zbohatlíkov. Teraz už len treba, aby ich tento parlament poslušne a ešte možno aj s potleskom odhlasoval. Neporadil sa nielen s občanmi, ale ani s odborníkmi. Nechcem zneužiť výrok pána poslanca Mikloška, ktorý mal v tlači vo svojom interview, ale pán poslanec Mikloško, ja súhlasím s vami, že nie je možné dať do rúk moc dvom alebo trom ľuďom vo vláde a prizerať sa, ako sa s vami hrajú. Sen o zbohatnutí nemajú hlavne ľudia v núdzi. Ľudia v núdzi sú pohlcovaní problémom ako prežiť. Sen po väčšom zbohatnutí majú zbohatlíci, chamtivci, ktorí chcú byť ešte bohatší. Predloženým návrhom reformy zdravotníctva sa súčasne vláda usiluje o vytvorenie svojho všeobsiahleho zdravotníckeho kartelu, ktorý by rozhodoval o živote a smrti obyvateľov Slovenska a bol by nástrojom na ovládanie prostriedkov, ktoré občania povinne odvádzajú na zdravotnícku starostlivosť. Transformované akciové spoločnosti by de facto rozhodovali o všetkom. Cez mechanizmus uzatvárania dohôd so zdravotníckymi zariadeniami a lekármi by rozhodovali o bytí a nebytí každej nemocnice a každého lekára. Okrem toho transformované zdravotné poisťovne vrátane všeobecnej by si mohli vytvárať vlastné zdravotnícke zariadenia. Ak by bol prijatý predložený návrh zdravotníckych reforiem, nebude prínosom pre všetkých, ale iba pre najbohatšie záujmové skupiny. Štruktúry, ktoré predstavujú, je súčasne vláda, síce môžu ovládnuť zdravotníctvo, to je ich cieľ. Budú kontrolovať a regulovať tok peňazí z poisťovní do svojich zdravotníckych zariadení, ktoré distribuujú lieky a iný zdravotnícky materiál. Okrem toho reforma sa v konečnom dôsledku stane semeniskom a generátorom novej vlny klientelizmu a korupcie na Slovensku. Ešte viac prehĺbi polarizáciu slovenskej spoločnosti a protiklady s nedozernými dôsledkami. Tým, že vláda scudzuje majetok ľudu, štát neplní svoju základnú úlohu starostlivosti o spoločné veci občanov. Stovky miliárd z odpredaného spoločného majetku sa míňajú na sústavne rozširovanie byrokracie, jej platy a ďalšie, stále rastúce nároky. Predložené návrhy podľa našej mienky reformy je v príkrom rozpore aj s obsahom a charakterom reforiem v Európskej únie. Najnebezpečnejšie na nich je to, že menia charakter štátu zakotvený v Ústave Slovenskej republiky. Návrhy ignorujú taký základný princíp, ako je vyváženosť zásady solidarity a jej individuálnej zodpovednosti. Tvrdenie, že navrhovaný model transformácie poisťovne na akciové spoločnosti je zárukou bezpečného spravovania verejných financií v zdravotníctve, považujeme nie za čestné. Len také spravovanie verejných financií v zdravotníctve môže byť bezpečné, ktoré je prioritne zamerané na poskytovanie úplnej a kvalitnej zdravotnej starostlivosti o poistenca. Nemali by sme zabúdať, že každá reforma, ktorá svojimi dôsledkami podstatne presahuje časový mandát vlády, mala by byť prijatá konsenzom alebo ústavným zákonom. Kalkulovanie s nezávislými poslancami je zúfalý pokus o záchranu, ktorý paroduje demokraciu a spochybňuje zákonodarný mandát Národnej rady Slovenskej republiky. Presadenie reformy môže byť užitočné pre súčasnú vládu, ale dlhodobo veľmi kontraproduktívne pre slovenský národ a Slovensko. Návrh reformy je nielen nad rámec ústavnosti, ale aj v rozpore s ústavou. Sociálne dopady reformy na občanov by boli tragické a dlhodobo škodlivé. Nielen z hľadiska kvality súčasného života väčšiny občanov, ale aj z hľadiska takých dôležitých parametrov ako je demografický vývoj obyvateľstva na Slovensku. Do tejto navrhovanej reformy sa nedajú ani implantovať pozmeňujúce návrhy, lebo celý systém je neprijateľný. KSS je za to, aby zdravotníctvo naďalej fungovalo na neziskovom princípe. Solidarita musí byť alfou a omegou celého systému. K jej naplneniu patrí aj progresivita poistného a teda diferenciácia poistného podľa príjmov poistencov. Efektívny solidárny systém predpokladá aj zníženie počtu zdravotných poisťovní. Vytvorenie pluralitnej siete zdravotných poisťovní, ako vieme, neprinieslo želaný efekt a naopak, prispelo k väčšiemu chaosu v zdravotníctve. Sme za jednu zdravotnú poisťovňu verejnoprávneho charakteru. Akékoľvek reformné kroky v zdravotníctve musia vychádzať z predpokladu, že zdravie je spoločenskou hodnotou a nie účtovou položkou. Štát sa nesmie vzdávať zodpovednosti za zdravie svojich občanov a musí do systému prispievať adekvátnym percentom z HDP. Štát by mal zvýšiť platbu poistného za svojich poistencov a dokonca by mal financovať celoplošne programy prevencie. V tomto zmysle podporíme návrh pána predsedu Bielika zo zdravotníckeho výboru na zvýšenie na 5 %. Vážené dámy, vážení páni, podávam procedurálny návrh na stiahnutie a prepracovanie vládneho návrhu zákona o zdravotnom poistení a o zmene zákona č. 95. Naše choré zdravotníctvo vylieči iba sociálne spravodlivá spoločnosť a ak to chcete, poviem to otvorene, socializmus. Hovorte si, čo chcete, pán minister Zajac, o socializme a komunistoch, vy to viete, ale lepší systém fungovania zdravotníctva, ako bol, ste nevymysleli doteraz. Zdravie človeka to nie je tovarovo-peňažný vzťah. Zdravie človeka, to je vyšší princíp. Neprijatie predloženého návrhu reformy je to najlepšie, čo môžeme urobiť. Ak reforma prejde, história Slovenska nám to nikdy neodpustí a okrem toho reforma určite skončí na Ústavnom súde. Ďakujem. (Potlesk.)